**LOF og folkeoplysningslovens udviklingspulje**

**Folkeoplysningslovens udviklingspulje**

LOF Faxe fik dækket 30 % af udgifterne til indkøb af bærbare pc’er samt 55 % af udgifterne til læreres deltagelse i to lærerkurser.

LOF Haslev fik 23.371 kr. fra puljen i Faxe Kommune til indkøb af it-udstyr til brug for it-kurser i Haslev, men også i afdelingsfællesskabet med Køge, Næstved, Stevns, Ringsted, Faxe og Vordingborg (jf. øvrige puljer herunder). Baggrund for initiativet: Den fællesoffentlige digitaliseringsstrategi. LOF har gennem tre-fire år fået bevilget 55 % af udgifterne til kurser og uddannelse for lærere og ledere, senest 9.900 kr. og fik 2.250 kr. til hjælp til køb af en større printer/scanner til trykning af kataloger og nyhedsbreve. LOF har netop ansøgt om 12.000 kr. til uddannelse og kurser; man får 6.000 kr. Der er også fremsendt ansøgning om midler til at samarbejde med folkeskolen; man har fundet en folkeskole, der gerne vil samarbejde.

LOF Jammerbugt fik 24.000 kr. til indkøb af bærbare pc’er til brug for kurser for it-svage. Baggrund for initiativet: Den fællesoffentlige digitaliseringsstrategi, inspireret af LOF Thy/Mors.

LOF Lolland Vest har fået afslag på et par ansøgninger om yoga for overvægtige samt mor-barn aktiviteter.

LOF Mariagerfjord/Rebild har fået 20.000 kr. til indkøb af fem bærbare pc’er inkl. programmer og netadgang til brug for it-kurser i landsbyer. Baggrunden for dette er den fællesoffentlige digitaliseringsstrategi. LOF vil tilbyde landsbyforeningen et forløb på fem mødegange/10 lektioner til nedsat pris. Ved at komme ind i landsbyernes bevidsthed kan der opstå andre muligheder for aktiviteter for LOF.

LOF Midtjylland har i samarbejde med Viborg Folkeoplysnings Samråds (VFOS) medlemsforeninger fået midler til en række projekter:

* Foreningsaktiviteter på tværs af generationer (10.000 kr.): Fremme folkeoplysende aktiviteter for børn og unge sammen med disses forældre, bedsteforældre eller andre voksne.
* Vandreudstilling (30.847,50 kr.): Udbredelse af kursusudbud og øvrige aktiviteter hos VFOS’ 26 medlemsforeninger for at nå andre og nye målgrupper og engagere disse i foreningsregi.
* Kultur på kryds og tværs (25.000 kr.): Bidrage til fremme at integration gennem aktiviteter i folkeoplysningsregi, herunder give deltagerne viden og oplevelser inden for den danske folkeoplysningstradition.
* Kunstner i øjenhøjde (55.000 kr.): At fremme aktiviteter, der befordrer mødet mellem den professionelle kunstner og amatøren/den ordinære kursusdeltager for dermed at give ny inspiration og motivere til videre personlig og faglig udvikling for den enkelte deltager.
* Informationsfolder – VFOS (10.000 kr.): At synliggøre udbuddet af folkeoplysende aktiviteter i VFOS’ medlemsforeninger, både i forhold til den enkelte borger og de folkeoplysende foreninger imellem.
* Nye livsfaser: Fra arbejdsliv til seniorliv (39.000 kr.): Projektet sætter fokus på overgangen fra et aktivt liv på arbejdsmarkedet til at gå ind i en tid som efterlønner eller pensionist. Baggrund for initiativet: Et tema i Viborg Kommunes folkeoplysningspolitik.

LOF har, i samarbejde med den socialøkonomiske virksomhed café Brændpunktet på Borgerhuset Stationen, fået 30.000 kr. til ”Nye livsfaser: Barselscafé”, der har fokus på overgangen til at blive forældre. Baggrund for initiativet: Et tema i Viborg Kommunes folkeoplysningspolitik.

Fra Kulturelt Samvirke i Favrskov Kommune har LOF fået tilskud til foredrag.

LOF Thy/Mors fik 25.000 kr. fra puljen i Thisted Kommune til indkøb af it-udstyr. LOF fik 12.500 kr. fra Morsø Kommune til igangsætning af it-kurser for seniorer. Baggrund for initiativet: Den fællesoffentlige digitaliseringsstrategi.

LOF Vordingborg har ikke tidligere søgt puljen, men arbejder nu på en ansøgning til en gøgler- og akrobatiklejr for børn i uge 31.

LOF Øresund fik 53.400 kr. til projekt ”Seniorliv med muligheder – seminar for nye pensionister i Helsingør Kommune” (jf. øvrige puljer herunder).

**Øvrige puljer og lignende**

LOF Esbjerg fik i 2013 et meget beskedent kommunalt tilskud og sendte derfor ansøgninger ud til mulige lokale sponsorer. En sponsor, der ønskede at være anonym, gav 4.000 kr. til varmtvandstræning for kræftramte.

LOF Haslev fik 12.000 kr. fra Nordeas Fond til indkøb af it-udstyr (jf. udviklingspuljen herover).

LOF Syd fik 201.982 kr. fra Kulturstyrelsen til handicappedes deltagelse i folkeoplysende virksomhed (kurser for personer med apopleksi og hjerneskade).

LOF Vejen har fået ca. 35.000 kr. i tilskud fra LAG (Lokale AktionsGrupper) til køb af 12 laptops, en mobil router og klargøring. LOF betalte selv de ca. 70.000 kr., som udstyret kostede. På opfordring af folkeoplysningssamrådet besluttede kommunen at give tilskud på 2/3 til it-kurser over 1½ år. Baggrund for initiativet: Den fællesoffentlige digitaliseringsstrategi.

LOF Vestegnen fik 7.000 kr. fra Europa-Nævnet til ”Bliv klog på patentdomstolen” i forbindelse med folkeafstemningen 25. maj 2014.

LOF Øresund fik 20.000 kr. fra Center for Sundhed, Idræt og Medborgerskab i Helsingør Kommune til projekt ”Seniorliv med muligheder – seminar for nye pensionister i Helsingør Kommune” (jf. udviklingspuljen herover). LOF fik også 642.000 kr. fra en pulje under Sundhedsstyrelsen til rygestopkurser i Nordsjælland. Senest har man fået 100.000 kr. fra Folkeoplysningspuljen under Kulturstyrelsen til projekt ”Aftenskole i boligsociale områder”.

Jan René Westh, 4. april 2016.